- प्रेरित
- <
- 2
- >

2
पवित्र आत्मा को उतरनो
1 जब पिन्तुकुस्त को दिन आयो, मंनजे ते वे सब एक जगा जमा था. 2 अचानक बद्दल से बडी आधी को जसी संनसनाहट को बोल हुयो, अरु ओका से पूरो घर जहा वे बठ्या था गुजी गयो. 3 अरु उनने अंगार की सी जीभ फुटती हुइ दिखइ दि अरु उनमे से हर एक पर अय ठैरी. 4 वे सब पवित्र आत्मा से भरी गया, अरु जो प्रकार आत्मा ने उनने खे बोलन की सामर्थ्य दी, वे अलग अलग भाषा बोलन लग्या.
5 बद्दल का नीचे की हर एक जात मे से भक्त यहूदीया यरुशलेम मे र्‍हि रा था. 6 जब यो अवाज हुयो ते गर्दी हुय गइ अरु इन्सानहोन चकित हुइ गया क्युकि हर एक खे योइ सुनइ देतो थो कि ये मरा भाषा मे बोली र्‍हा हइ. 7 वे सब चकित अरु अचम्भित हुइ खे बोलन लग्या, देखनु, ये जो बोली र्‍हा हइ सब गलीली नी. 8 ते फिर क्यु हम से हर एक अपनी अपनी जन्म भूय कि भाषा मे उनकी सुनस हइ. 9 हम जो अरु मेदी अरु एलामी अरु मेसोपोटामीया अरु यहूदीया अरु कप्पदुकिया अरु पुन्तुस अरु आसिया, 10 अरु फ्रुगिया अरु पंफूलिया अरु मीस्र अरु लीबिया देश जो कुरेने का आस पास हइ, या सब देशहोन का र्‍हेनआला अरु रोमी प्रवासी. 11 मंनजे यहूदीया अरु यहूदीया मत धारण करणआला, क्रेती अरु भी हइ, पन अपनी अपनी भाषा मे उनसे परमेश्वर का बडा बडा काम होन की चर्चा सुनास हइ. 12 अरु वे सब चकित हुया अरु घबर्ये का एक दूसरा से बोलन लग्या, “यो का हुइ र्‍हो हइ?”
13 पन दूसराहोन ने मजाक करी खे बोल्यो, वे तो पीखे नशा मे चूर हइ.
पतरस
14 जब पतरस वे ग्यारा का साथ खडो हुयो अरु उचा अवाज से बोलन लग्यो, हे यहूदीयाहोन अरु हे यरुशलेम का सब र्‍हेनआलाहोन, यो जानी लेकी अरु न लगैइ मरी बातहोन सुननु. 15 जसो तुम समझी र्‍हा हइ, ये दुन्या नशा मे नी हइ, क्युकि अभी तो दुपार ही दिन चड्यो हइ. 16 पन या वा बात हइ, जो योएल भविष्यव्दक्ता का वजेसे बोली गइ हइ.
17 परमेश्वर बोलस हइ, कि आखरी का दिनहोन मे असो हुये
कि मी अपनी आत्मा सब इन्सानहोन पर दिह्यु
अरु तुम्हारो बेटो अरु तुम्हारी बेटीहोन भविष्यव्दाणी कर्ये
अरु तुम्हारा जवान दर्शन देख्ये
अरु तुम्हारा बापदादा दृष्‍टान्‍त देख्ये.
18 क्युकी मी अपना दासहोन अरु अपनी दासीहोन पर भी उन दिनहोन
मे अपना आत्मा मे से दिह्यु अरु वे भविष्यव्दाणी कर्ये.
19 अरु मी उपर बद्दल मे अ‍दभुत काम
अरु नीचे धरती पर चिन्ह मंनजे खुन अरु आंग
अरु धुवा को बद्दल दिखायु.
20 प्रभु को महान अरु तेजस्वी दिन का आना से पैयले सुरज अधारो
अरु चाद खुन सो हुइ जाये.
21 अरु जो कोय प्रभु का नाम लिये उ उध्दार पाये.
22 हे इस्त्राएलिहोन, या बातहोन सुननु यीशु नासरी एक इन्सान थो जोको परमेश्वर का तरफ से होन को प्रमान उन सामर्थ काम होन अरु आश्चर्य का काम होन अरु चिन्ह से प्रगट हइ, जो परमेश्वर ने तुम्हारा बीच ओका वजेसे कर दिखायो जेखे तुम खुद ही जानस हइ. 23 उ यीशु खे जो परमेश्वर की ठैर्यइ हुइ योझना अरु पूर्व ज्ञान का जसो पकड्यो गयो, तुम ने अधर्मी होन का हाथ से क्रुस पर चड्यै खे मारी डाल्यो. 24 पन ओका परमेश्वर ने मरना को बन्धनहोन से छुड्यखे जिन्दो क्युकि यो अनहोनो थो कि उ ओका कब्जा मे र्‍हेस. 25 क्युकि
दाउद ओका बारे मे बोलस हइ मी प्रभु,
सर्वदा अपना सामने देखतो र्‍हियो क्युकि उ मरा जवना तरफ हइ, ताकि मी डगमग नी होयु.
26 यो करण मरो मन आनन्दित हुयो,
अरु मरी जीभ मगन हुइ क्युकी मरो आंग भी आस मे बन्यो र्‍हिये.
27 क्युकि तू मरो जानहोन खे अधोलोक मे नी छोड्यु
अरु नी अपना पवित्र झन, सडन ही दिये.
28 तो ने मेखे जिवन को मार्ग बतायो हइ
तु मेखे अपनो दर्शन का वजेसे आनन्द से भर दिये.
29 हे भैइहोन, मी हमारा पृर्वज दाउद का बारे मे तुम से हिम्मत का साथ बोली सकुस हइ कि उ तो मरी गयो अरु गाड्यो भी गयो अरु ओकी मरगट आज तक हमारो विध्दमान हइ. 30 उ भविष्यव्दक्ता थो, उ जानतो थो कि परमेश्वर ने मरा से कसम खैइ हइ कि मी तरा बश मे से एक इन्सान का जसी राजगद्दी पर बठाड्यु. 31 ओने होन आली बात खे पैयले ही से देखी खे मसीह का जिन्दो उठना का
बारे मे भविष्यव्दाणी करी कि नी ते ओको जान अधोलोक
मे छोड्यो गयो अरु नी ओको आंग पायो. 32 यो यीशु, परमेश्वर ने जिन्दो, जेको हम सब गवा हइ. 33 यो प्रकार परमेश्वर का जवना हाथ से अच्छो पद परइ खे अरु बाप से उ पवित्र आत्मा मील्हे करी जोकी प्रतीज्ञा करी गइ थी कि ओने यो पलटय दियो हइ जो तुम देखस अरु सुनस हइ. 34 क्युकि दाउद स्वर्ग पर नी चड्यो; पन उ खुद बोलस हइ,
प्रभु ने मरा प्रभु से बोल्यो,
मरा जवना बठ.
35 जब तक कि मी तरा दुशमन होन खे तरा पाय नीचे की चौकी नी कर दियु.
36 आखरी अब इस्राएल का पुरा घराना नीश्चित रुप से जानी ले कि परमेश्वर ने उ यीशु खे जेखे तुम ने क्रुस पर चडायो प्रभु भी ठैरायो अरु मसीह भी. 37 तब सुननआला का दिल मे छेद हुइ गोका अरु वे पतरस अरु कुछ प्रेरितहोन से पुछन लग्या, “हे भैइहोन अरु बहीनहोन हम का करणु?” 38 पतरस ने उनसे बोल्यो मन फिरानु, अरु तुम मे से हर एक अपना अपना पापहोन कि माफ का लिये यीशु मसीह का नाम से बपतिस्मा लेनु; ते तुम पवित्र आत्मा को दान पाये. 39 क्युकि यो प्रतीज्ञा तुम, अरु तुम्हारी सन्तानहोन, अरु उन सब दूर का दुन्याहोन का लिये भी हइ जिनको प्रभु हमारो परमेश्वर अपना पास बुलाये.
40 पतरस ने भोत अरु बातहोन से भी गवइ दि दिखे समझायो कि अपना खुद खे या तेडी जात से बचानु. 41 आखरी जेने ओको वचन ग्रहन कर्यो उनने मन से बपतिस्मा लियो. अरु उ दिन तीन हजार इन्सानहोन का नजीकपास उनमे मीली गया. 42 अरु वे प्रेरितहोन से शिक्षा पान अरु संगत रखन को अरु रोटी तोडनो अरु प्रार्थना करणा मे लौलीन र्‍हिया.
विश्वासीहोन को सगत
43 अरु सब दुन्या का मन पर डर छय गयो, अरु खुब अदभुत काम अरु चिन्ह प्रेरितहोन का वजेसे प्रगट होता था. 44 अरु सब विश्वास करणआला जमा र्‍हेता था, अरु उनकी सब चिजहोन हिस्सा मे थी. 45 वे अपनी अपनी सम्पत्ति अरु सामन बेची खे जसी जोकी जरुरत होती थी बाट दिया करता था. 46 वे हरदिन एक मन हुइखे मन्‍दिर मे जमा होता था, अरु घर घर मे रोटी तोडता हुया आनन्द अरु मन की सीधाइ से भोजन कर्या करता था. 47 अरु परमेश्वर की स्तुती करता था, अरु सब दुन्या उनसे खुश था अरु जो उध्दार पाता था.उनको प्रभु हरदिन उनमे मुल्य देतो थो.

- प्रेरित
- <
- 2
- >

© 2024 TWFTW