- प्रेरित
- <
- 1
- >

प्रेरितयो का कामो का वर्णन
प्रेरितहोन को कामहोन को वर्णन
पैछान
प्रेरितहोन कि किताब चर्च कि शुरुवात की खानी हइ अरु या यरुशलेम से सामरिया अरु ओका आगे तक कसा फैलायो गयो, जसो यीशु ने अपना चेलाहोन खे स्वर्ग मे जाना से पैयले बतायो थो 1:8 येका लुक ने लिखी थी, जेने लुक, जसो सुसमाचार भी लिख्यो थो. एक डाॅकटर थो अरु एक खातो करण का लिये भोत सावधान थो उनने अपनो सुसमाचार अरु अधिनीयमहोन कि किताब थियोफिलीस खे संबोधित कर्यो हइ जो एक ग्रीक अरु यहूदीया दो सामील था 1:1
प्रेरित सभवता यीशु मसीह को जन्म 60-64 साल बिच लिखी गइ थी क्युकि या किताब पौलुस खे जोल से छुटन से पैयले खत्म हुइ गइ थी. लुका ने भी प्रेरित पौलुस का साथ जत्रा, अरु शायद एटि ओखे शहर मे अधिक नीयम लिखी. प्रेरित लुका को सुसमाचार सदा लुका का लिये हइ अरु यीशु को स्वर्ग मे जान का साथ शुरु होस हइ. लिखन मे लुक को उध्देश ओको सुसमाचार का समान ही हइ. उ थियोफिलस चातो थो ख्रिस्थी होन की बडी सख्या से नीश्चित हइ कि ओने ओखे सिखायो गयो थो अरु येका लिये ओने यीशु को जिवन अरु ख्रिस्थी धर्म को प्रसाद को एक सठीक लेख लिख्यो.
प्रेरित कि किताब हमारा लिये प्रारभीक चर्च को उधाहरण प्रदान करस हइ अरु यीशु मे विश्वास खे जानन का लिये यो कसो बतातो थो. प्रेरित को उदाहरण हमने बतास हइ कि दुसरा को सुसमाचार संदेश फैलास मे पवित्र आत्मा कि शक्ति पर भरोसो कसो करणो हइ
रुप रेखा
1. पैयले पवित्र आत्मा चेला पर आस हइ अरु चर्च बडन लगस हइ 1:1—8:1
2. येका का बाद चर्च खे सतायो जास हइ अरु यरुशलेम का बाहेर घुमन लग्यो हइ 8:2—12:23
3. ओका बाद पौलुस अपनी पयली मीशनरी जत्रा पर जास हइ. 12:24—14:28
4. नवा विश्वासीहोन की जरुरत हइ. 15:1-35
5. पौलुस अपनी दुसरी मीशनरी जत्रा पर जास हइ 15:36—18:22
6. ओका बाद उ अपनी तिसरी मीशनरी जत्रा पर जास हइ. 18:23—20:38
7. तब पौलुस खे यरुशलेम मे गिरफ्तार कऱ्यो गयो. 21—26
8. आखरी मे उ रोम मे ली जायो जास हइ. 27—28
1
पहचान
1 प्रिय थियुफिलुस, मेने पयली किताब वे सब बात का बारे मे लिखी जो यीशु सुरवात से करतो अरु सिखातो र्‍हियो. 2 उ दिन तक जब तक उन प्रेरितहोन खे जेने उनके चुन्यो थो पवित्र आत्मा का वजेसे आज्ञा दि, उपर उठायो नी गयो. 3 ओने दुख उठाना का बाद भोत सा पक्को प्रमाणहोन से अपना आप खे उनने जिन्दो दिखायो, अरु चालीस दिन तक उ उनने दिखायो देता र्‍हियो, अरु परमेश्वर का राज्य की बात करतो र्‍हियो. 4 अरु उनसे मीलिखे उनने आज्ञा दी, “यरुशलेम का नी छोडनु, परम बाप की वा प्रतीज्ञा खे पूरो होन की रस्ता देखतो र्‍हियो, जेकी चर्चा तुम मरा से सुन चुक्या हइ. 5 क्युकि यहून्ना ने ते पानी मे बपतिस्मा दियो हइ पन थोडा दिन का बाद तुम पवित्र आत्मा से बपतिस्मा पाये.”
यीशु को स्वर्ग रोहन
6 आखरी उनने इखठ्ठा हुइखे ओकासे बोल्यो, “हे प्रभु का तू यो टेम इस्राएल को राज्य फेरी दिये?”
7 ओने उनसे बोल्यो, उ टेमहोन या कालहोन खे जाननो, जेका बाप ने अपना ही अधिकार मे रख्यो हइ, तुम्हारो काम नी. 8 पन जब पवित्र आत्मा तुम पर आये तब तुम सामर्थ्य पाये. अरु यरुशलेम अरु पुरा यहूदीया अरु सामरिया मे अरु पृथ्वी का आखरी तक मरा गवा हुये. 9 यो बोलीखे उ उनका देखते उपर उठै लियो गयो, अरु वु बद्दल ने ओखे उनकी आखहोन से लुकै लियो.
10 ओका जाते टेम जब उ बद्दल का तरफ ताकी र्‍हो थो, ते देखनु दो अदमी सफेद कपडा पेन्या हुया उनका पास अय खडो हुया. 11 अरु उनसे बोल्यो, “हे गलीली इन्सानहोन, तुम क्यु खडा बद्दल का तरफ देखी रा हइ? योइ यीशु जो तुम्हारा पास से स्वर्ग पर उठै लियो गयो हइ, जो रीति से तुम ने ओखे स्वर्ग, जाता देख्यो हइ वैइ रीति से उ फिर आये.”
मत्तियाह खे यहूदा को पद मीलनो
12 तब वे जैतुन नाम की टेकडी पर से जो यरुशलेम का पास एक अराम का दिन का दूरी पर हइ यरुशलेम खे लौट्या. 13 जब वे वहा पहुच्या ते वा अटारी पर गया, जहा पतरस अरु यहून्ना अरु याकूब अरु अन्द्रियास अरु फिलिप्पुस अरु थोमा अरु बरतुल्मै अरु मत्ती अरु हलफइस को बेटो याकूब अरु शमौन जोलोतेस अरु याकूब को बेटो यहूदा र्‍हेतो थो. 14 ये सब बयहोन अरु यीशु की माय मरियम अरु ओका भैइहोन का साथ एक चित हुइ खे प्रार्थना मे लग्या र्‍हिया.
15 अरु एय दिनहोन मे पतरस भैइ भैइन का बिच मे जो एक सौ बीस इन्सान का नजिक पास था, खडा हुइ बोलन लग्यो. 16 हे भैइहोन जरुरी थो कि पवित्रशास्त्र को उ लेख पूरो हुये जो पवित्र आत्मा मे दाउद का मुडा से यहूदा का बारे मे जो यीशु खे पकडन आलो को अगुवा था, पैयले से बोल्यो थो. ✡भजन संहिता 41:9 17 क्युकि उ तो हम मे गिन्यो गयो, अरु या सेवा मे हिस्सेदार हुयो.
18 ओने अधर्म की कमइ से एक खेत मोल लियो, अरु माथा का बल गिर्यो अरु ओको पेट फटी गयो अरु ओकी सब आतडीहोन नीकली पडी. 19 अरु या बात खे यरुशलेम का सब र्‍हेनआला जानी गया, ह्या तक कि उ खेत को नाम उनकी भाषा मे हकलदमा मंनजे खुन को खेत पडी गयो.
20 क्युकी भजन संहिता मे लिख्यो हइ,
ओको घर उजडी जाये अरु ओमे कोय नी बस्ये
अरु ओको पद कोय दूसरो लि ले. 21 येकालिये जोत्ता दिन तक प्रभु यीशु हमारा साथ आता जाता र्‍हिये मंनजे यहून्ना को बपतिस्मा से लिखे ओका हमारा पास से उठायो जाना तक जो दुन्या बराबर हमारा साथ र्‍हिये. 22 यहून्ना अच्छो हइ कि उनमे से एक इन्सान हमारा साथ यीशु खे जिन्दो उठन को गवा हुइ जाये.
23 तब उनने दोय खे खडा कर्या, एक यूसुफ खे जो बरसब्बास बोलस हइ जोको उपनाम यूसतुस हइ, दूसरो मत्तियाह के. 24 अरु या प्रार्थना करी “हे प्रभु, तु जो सब को मन जानस हइ, यो प्रकट कर कि ये दो मे से तोने को खे चुन्यो हइ. 25 कि उ या सेवक अरु प्रेरिताइ को पद ले जेखे यहूदा छोडीखे अपना जगा खे चली गयो.” 26 तब उनने उनका बारे मे चिट्ठिहोन डालीखे अरु चिट्ठी मत्तियाह का नाम पर नीकली. आखरी उ उन ग्यारा प्रेरितहोन का साथ गिन्यो गयो.

- प्रेरित
- <
- 1
- >

✡1:16 भजन संहिता 41:9

© 2024 TWFTW